Source: http://valtioneuvosto.fi/toiminta/vnviikko/vnviikko/viikko.jsp?oid=357635
Timestamp: 2013-06-19 20:56:19+00:00
Document Index: 973258

Matched Legal Cases: ['kko ', 'kko ', 'kko ', 'kko ', 'kko ', 'kko ']

Valtioneuvoston Viikko 19, 5.5. - 11.5.2012	19.6.2013
Valtioneuvoston Viikko 19, 5.5. - 11.5.2012
Valtioneuvosto antoi 10.5.2012 eduskunnalle seuraavat hallituksen esitykset:
Hallituksen esitys (HE 40/2012 vp) eduskunnalle tulo- ja varallisuusveroja koskevan kaksinkertaisen verotuksen välttämiseksi ja veron kiertämisen estämiseksi Uruguayn kanssa tehdyn sopimuksen ja pöytäkirjan hyväksymisestä ja laiksi sopimuksen ja pöytäkirjan lainsäädännön alaan kuuluvien määräysten voimaansaattamisesta. Eduskunnan hyväksyttäväksi annetaan Uruguayn kanssa Montevideossa 13.12.2011 tehty tuloverosopimus ja sen pöytäkirja. Niiden tarkoituksena on maiden välisen kansainvälisen kaksinkertaisen tulo- ja varallisuusverotuksen poistaminen. Sopimus ja pöytäkirja rakentuvat eräin poikkeuksin Taloudellisen yhteistyön ja kehityksen järjestön (OECD) laatimalle malliverosopimukselle. Laki on tarkoitettu tulemaan voimaan valtioneuvoston asetuksella samanaikaisesti sopimuksen ja pöytäkirjan kanssa. (VM neuvotteleva virkamies Anders Colliander 09 160 33163)
Hallituksen esitys (HE 41/2012 vp) eduskunnalle laiksi kirkkolain muuttamisesta. Kirkkolain virkamiesoikeudelliset säännökset uudistetaan kokonaisuudessaan. Kirkollisen viranhaltijan oikeudellinen asema järjestetään kirkkolaissa mahdollisimman kootusti ja kattavasti ottaen huomioon perustuslain vaatimukset sekä virkamiesoikeudessa ja työoikeudessa tapahtunut kehitys. Kirkollisen viranhaltijan oikeusasema vastaa pääosin muun julkisen sektorin viranhaltijoiden oikeusasemaa, jollei kirkon järjestysmuodosta tai toiminnan luonteesta muuta johdu. Kirkon viranhaltijoilta ja tietyissä tehtävissä toimivilta työsopimussuhteisilta työntekijöiltä edellytetään kelpoisuusvaatimuksena kirkon jäsenyyden lisäksi myös konfirmaatiota. Kurinpitomenettelyä koskevat säännökset kumotaan. Lakiin otetaan virkasuhteen irtisanomisesta ja purkamisesta muita virkamieslakeja vastaavat säännökset. Lisäksi kirkkolakiin otetaan säännöksiä muun muassa virkasuhteen alkamisesta, työnantajan ja viranhaltijan velvollisuuksista, virkasuhteessa tapahtuvista muutoksista, virkavapaasta, lomauttamisesta, virkasuhteen päättymisestä sekä virantoimituksesta pidättämisestä. Laki on tarkoitettu tulemaan voimaan 1.1.2013. (OKM hallitusneuvos Tuula Lybeck 09 160 76910)
Hallituksen esitys (HE 42/2012 vp) eduskunnalle laiksi työttömyysetuuksien rahoituksesta annetun lain muuttamisesta. Työttömyysetuuksien rahoituksesta annettua lakia muutetaan siten, että työttömyysvakuutusmaksujen perintä siirretään tapaturmavakuutuslaitoksilta työttömyysvakuutusrahastolle. Lisäksi valtion ja valtion liikelaitosten työttömyysvakuutusmaksujen perintä siirretään Valtiokonttorilta työttömyysvakuutusrahastolle. Työttömyysvakuutusrahasto hoitaa työttömyysvakuutusmaksujen perinnän kokonaisuudessaan. Työttömyysvakuutusrahastoa valvoo Finanssivalvonta. Lakiin lisätään työttömyysvakuutusmaksujen määräämistä ja perimistä koskevat säännökset. Työnantajalle säädetään velvollisuus antaa määräajassa palkkasummailmoitus työttömyysvakuutusrahastolle. Muutoksenhakumenettelyä muutetaan. Työttömyysturvan muutoksenhakulautakunta toimii ensimmäisenä muutoksenhakuasteena työttömyysvakuutusrahaston työttömyysvakuutusmaksuja koskevista päätöksistä valitettaessa. Tietojen saamista ja luovuttamista koskevia säännöksiä muutetaan siten, että ne mahdollistavat työttömyysvakuutusrahastolle perintätehtävän hoitamiseksi tarvitsemien tietojen saannin. Laki on tarkoitettu tulemaan voimaan 1.10.2012. (STM neuvotteleva virkamies Kirsi Päivänsalo 09 160 73868)
Valtioneuvosto antoi 10.5.2012 seuraavat asetukset:
Valtioneuvoston asetus yhteistyöstä onnettomuuksien ehkäisemisen, niihin varautumisen ja pelastustoiminnan alalla Barentsin euroarktisen alueen hallitusten välillä tehdyn sopimuksen voimaansaattamisesta sekä sopimuksen lainsäädännön alaan kuuluvien määräysten voimaansaattamisesta annetun lain voimaantulosta. Laki (177/2012) ja asetus tulevat voimaan sopimuksen voimaantulopäivänä 17.5.2012. (SM neuvotteleva virkamies Henri Helo 071 878 8415)
Valtioneuvoston asetus Raha-automaattiyhdistyksen rahapelien toimeenpanosta annetun valtioneuvoston asetuksen 5 §:n muuttamisesta. Raha-automaattiyhdistyksen rahapelien toimeenpanosta annettu valtioneuvoston asetus (1287/2011) tuli voimaan 1.1.2012. Asetuksen 5 §:ssä säädetään pelipisteisiin, erityisiin pelisaleihin ja pelikasinoihin sijoitettujen raha-automaattien ja kasinopelien enimmäismääristä. Asetuksella ei ollut tarkoitus muuttaa Raha-automaattiyhdistyksen (RAY) rahapelitoimintaa kasinopelien sijoituspaikkojen osalta. Kasinopelejä (esimerkiksi ruletti-, kortti- ja noppapelit) pelataan pelinhoitajan ylläpitämillä pelipöydillä RAY:n omien pelisalien lisäksi ravintoloissa. Voimassa oleva asetus ei vastaa RAY:n käytännön rahapelitoimintaa, sillä kasinopelien määrää koskeva säännös mahdollistaa sanamuotonsa mukaisesti kasinopelien käytettävänä pitämisen ainoastaan erityisissä pelisaleissa, joiden enimmäismäärä asetuksen 6 §:ssä on rajoitettu 120 kappaleeseen. Asetuksen 5 §:ään tehdään muutos, jonka mukaan RAY saa pitää kasinopelejä yleisön käytettävinä yhdistyksen omien erityisten pelisalien lisäksi myös ravintoloissa sijaitsevissa pelipisteissä. Teknisesti muutos toteutetaan viittaamalla ravintoloiden osalta majoitus- ja ravitsemistoiminnasta annetussa laissa (308/2006) tarkoitettuihin ravitsemisliikkeisiin. Asetus tulee voimaan 1.6.2012. (SM ylitarkastaja Jukka Tukia 071 878 8573)
Valtioneuvoston asetus elinkeino-, liikenne- ja ympäristökeskusten sekä työ- ja elinkeinotoimistojen maksullisista suoritteista vuonna 2012 annetun valtioneuvoston asetuksen muuttamisesta. Asetuksen liitteenä olevaa maksutaulukkoa muutetaan siten, että siihen lisätään uusina maksuina kalastusasetuksen muutoksen (158/2012) yhteydessä elinkeino-, liikenne- ja ympäristökeskukselle uusina tehtävinä tulevista suoritteista perittävät maksut. Maksutaulukkoon lisätään myös uusi kohta, jonka nojalla ELY-keskus voi periä ajan käyttöön perustuvan maksun sellaisista kalastuslain (286/1982) tai -asetuksen (1116/1982) nojalla tehdyistä päätöksistä tai myönnetyistä luvista, joiden osalta ei yksityiskohtaista sääntelyä maksuasetukseen sisälly. Asetus tulee voimaan 11.5.2012. (MMM kalatalousylitarkastaja Jouni Tammi 09 160 53367)
Valtioneuvoston asetus formaldehydin enimmäismääristä eräissä tekstiilituotteissa. Asetus saatetaan ajan tasalle formaldehydin määrittämistä koskevien sekä eräiden muiden teknisluontoisten säännösten osalta. Asetus tulemaan voimaan 1.6.2012. (TEM kaupallinen neuvos Ilkka Cantell 010 60 63531)
Valtioneuvoston asetus räjähteiden vaatimustenmukaisuuden toteamisesta annetun asetuksen muuttamisesta ja väliaikaisesta muuttamisesta. Asetuksella kumotaan ne asetuksen säännökset, jotka on lisätty asetukseen siviilikäyttöön tarkoitettujen räjähdystarvikkeiden tunnistamista ja jäljitettävyyttä koskevan järjestelmän perustamisesta annetun komission direktiivin toimeenpanemiseksi. Muutos johtuu komission direktiivin voimaantulon siirtämisestä. Asetuksen soveltamisala muutetaan väliaikaisesti alkuperäiseen muotoonsa. Asetuksen 1 § on voimassa 4.4.2013 saakka. Asetus tulee voimaan 15.5.2012. (TEM neuvotteleva virkamies Tapani Koivumäki 010 60 63722)
Valtioneuvoston asetus räjähteiden vaatimustenmukaisuuden toteamisesta annetun asetuksen muuttamisesta. Asetuksessa on säännökset, jotka ovat tarpeen siviilikäyttöön tarkoitettujen räjähdystarvikkeiden tunnistamista ja jäljitettävyyttä koskevan järjestelmän perustamisesta annetun komission direktiivin voimaansaattamiseksi. Säännöksissä on otettu huomioon edellä mainittuun komission direktiiviin tehdyt muutokset. Asetus tulee voimaan 5.4.2013 kuitenkin siten, että asetuksen 11 §:n 5 momentti sekä 13 ja 13 a § tulevat voimaan 5.4.2015. (TEM neuvotteleva virkamies Tapani Koivumäki 010 60 63722)
Valtioneuvoston asetus mittauslaitteiden olennaisista vaatimuksista, vaatimustenmukaisuuden osoittamisesta ja teknisistä erityisvaatimuksista. Asetuksella saatetaan voimaan mittauslaitteille Euroopan parlamentin ja neuvoston direktiivin 2004/22/EY liitteissä esitetyt vaatimukset. Asetuksen liitteessä 1 esitetään mittauslaitteita yleisesti koskevat olennaiset vaatimukset, liitteessä 2 esitetään käytettävissä olevat menetelmät vaatimustenmukaisuuden osoittamiseksi ja liitteessä 3 esitetään mittauslaitekohtaiset tekniset erityisvaatimukset. Lisäksi liite 3 sisältää komission direktiivillä 2009/137/EY tehdyt muutokset. Asetus tulee voimaan 14.5.2012. (TEM ylitarkastaja Veli Viitala 010 60 63725)
Valtioneuvosto teki yleisistunnossa 10.5.2012 seuraavat päätökset:
Päätös asettaa valtuuskunta Taloudellisen yhteistyön ja kehityksen järjestön (OECD) ministerikokoukseen 23.ja 24.5.2012 Pariisissa ja oikeuttaa ulkoasiainministeriö määräämään valtuuskunnalle tarvittavat asiantuntijat. Valtuuskunnan puheenjohtaja on eurooppa- ja ulkomaankauppaministeri Alexander Stubb, varapuheenjohtaja suurlähettiläs Antti Kuosmanen ja jäsenet ovat valtiosihteeri Jarmo Lindén, alivaltiosihteeri Anne Sipiläinen, ylijohtaja Markku Wallin, neuvotteleva virkamies Satu Keskinen, yksikönpäällikkö Okko-Pekka Salmimies, yksikönjohtaja Mika Tammilehto, yksikönjohtaja Riitta Martikainen ja lehdistöavustaja Antti Timonen. (UM ulkoasiainneuvos Vesa Hölttä 09 160 55741)
Päätös hyväksyä neuvostossa kokoontuneiden Euroopan unionin jäsenvaltioiden välinen sopimus Euroopan unionin edun vuoksi vaihdettujen turvallisuusluokiteltujen tietojen suojaamisesta (HE 123/2011 vp). (UM lainsäädäntöneuvos Kaija Suvanto 09 160 55711)
Päätös myöntää saamelaiskäräjien aikaisemmalle I varapuheenjohtajalle Irja Seurujärvi-Karille ja aikaisemmalle II varapuheenjohtajalle Erkki Lumisalmelle ero Suomen, Ruotsin ja Norjan välillä pohjoismaisesta saamelaissopimuksesta käytäviin neuvotteluihin asetetun valtuuskunnan jäsenen tehtävästä ja määrätä heidän tilalleen saamelaiskäräjien II varapuheenjohtaja Heikki Paltto ja saamelaiskäräjien jäsen Anne Nuorgam 11.5.2012 lukien. (OM hallitusneuvos Mirja Kurkinen 09 160 67621)
Päätös antaa eduskunnalle valtion tilinpäätöskertomus vuodelta 2011. Valtion tilinpäätöskertomus sisältää valtion tilinpäätöksen ja tarpeelliset muut tiedot valtiontalouden hoidosta ja talousarvion noudattamisesta sekä tiedot valtion toiminnan yhteiskunnallisen vaikuttavuuden ja toiminnallisen tuloksellisuuden kehityksen kannalta tärkeimmistä seikoista samoin kuin tärkeimmät tiedot yhteiskunnallisen vaikuttavuuden ja toiminnallisen tuloksellisuuden kehityksestä ministeriöiden toimialoilla. Valtion tilinpäätöskertomukseen sisältyvät myös valtioneuvoston vastaukset eduskunnan talousarviolausumiin sekä tilimuistutuskertomus. Tilinpäätöskertomus sisältää lisäksi valtion liikelaitosten tuloslaskelmat ja taseet sekä talousarvion ulkopuolella olevien valtion rahastojen tuotto- ja kululaskelmat tai tuloslaskelmat ja taseet samoin kuin tiedot liikelaitosten ja rahastojen toiminnan, talouden ja tuloksellisuuden sekä niiden kehityksen kannalta tärkeimmistä seikoista. (VM valtioneuvoston apulaiscontroller Esko Mustonen 09 160 33097)
Päätös asettaa liikenneturvallisuusasiain neuvottelukunta toimikaudeksi 15.5.2012–14.5.2015. Kokoonpano (suluissa varajäsenet): puheenjohtaja: osastopäällikkö, ylijohtaja Minna Kivimäki liikenne- ja viestintäministeriö; varapuheenjohtaja: yksikön päällikkö, hallitusneuvos Silja Ruokola liikenne- ja viestintäministeriö; jäsenet: liikenneneuvos Kimmo Kiiski (yli-insinööri Mikko Karhunen) liikenne- ja viestintäministeriö, lainsäädäntöneuvos Lena Andersson (neuvotteleva virkamies Aarne Kinnunen) oikeusministeriö, poliisijohtaja Pentti Saira (poliisitarkastaja Jari Pajunen) sisäasiainministeriö, yli-insinööri Petteri Katajisto (aluesuunnitteluneuvos Ulla Koski) ympäristöministeriö, neuvotteleva virkamies Merja Söderholm (ylitarkastaja Mari Miettinen) sosiaali- ja terveysministeriö, opetusneuvos Jukka Lehtinen (opetusneuvos Tarja Riihimäki) opetus- ja kulttuuriministeriö, ylijohtaja Anne Herneoja (liikenneturvallisuuspäällikkö Auli Forsberg) Liikennevirasto, ylijohtaja Marko Sillanpää (johtava asiantuntija Inkeri Parkkari) Liikenteen turvallisuusvirasto, toimitusjohtaja Anna-Liisa Tarvainen (tutkimuspäällikkö Juha Valtonen) Liikenneturva, Liikkuvan poliisin päällikkö, poliisineuvos Kari Rantala (liikennepoliisitarkastaja Jarmo Rintanen) Liikkuva poliisi, toimitusjohtaja Ulla Niku-Koskinen (vahingontorjuntajohtaja, liikenneonnettomuuksien tutkinnan johtaja Pekka Sulander) Liikennevakuutuskeskus, liikenneinsinööri Silja Siltala (pelastustoimen kehittämispäällikkö Jussi Rahikainen) Suomen Kuntaliitto ja poliisijohtaja Seppo Kolehmainen (poliisiylitarkastaja Esko Kesti) Poliisihallitus. (LVM neuvotteleva virkamies Merja Vahva 0295 342 555)
Päätös hyväksyä yhteisestä hankintamenettelystä huutokauppatarkkailijan nimeämiseksi tehty sopimus ja yhteisestä hankintamenettelystä yhteisten huutokauppapaikkojen nimeämiseksi tehty sopimus (HE 7/2012 vp). (TEM vanhempi hallitussihteeri Karoliina Anttonen 010 60 64114)
Päätös jakaa vuoden 2012 talousarvion valtion rahoitusosuuden varat vastinrahoituksesta vastaavan viranomaisen käytettäväksi Euroopan alueellinen yhteistyö -tavoitetta toteuttavan rajat ylittävän yhteistyön toimenpideohjelman toimeenpanoon. Päätöksellä jaetaan 500 000 euroa käytettäväksi Botnia-Atlantica -toimenpideohjelman mukaisiin toimenpiteisiin. Toimenpideohjelmalla tuetaan ensisijaisesti tutkimukseen, innovaatioihin, saavutettavuuteen ja ympäristöön liittyvää rajat ylittävää yhteistyötä kyseisellä raja-alueella. (TEM ylitarkastaja Kari Kainulainen 010 60 64950)
Päätös määrätä sosiaali- ja terveysministeriön ylimatemaatikko Mikko Kuusela ja ylitarkastaja Terhi Valtonen valtioneuvoston esittelijöiksi. (STM ylitarkastaja Marjo Puputti 09 160 74376)
Valtioneuvosto päätti 10.5.2012 seuraavat nimitysasiat:
Oikeustieteen kandidaatti, varatuomari Kari Häkämies Lounais-Suomen aluehallintoviraston ylijohtajan virkaan 1.8.2012-31.7.2017. (VM lainsäädäntöneuvos Salla Kalsi 09 160 33664)
Oikeustieteen kandidaatti, varatuomari Pekka Kemppainen maa- ja metsätalousministeriön lainsäädäntöneuvoksen virkaan 1.6.2012 lukien. (MMM hallitusneuvos Riitta Itkonen 09 160 53331)
Kauppatieteiden maisteri Piia Karjalainen liikenne- ja viestintäministeriön liikenneneuvoksen virkaan 1.6.2012 lukien. (LVM kansliapäällikkö Harri Pursiainen 0295 342 389)
Syyteneuvottelu ja syyttämättä jättäminen -työryhmä luovutti 8.5.2012 mietintönsä oikeusministeri Anna-Maja Henrikssonille. Työryhmän ehdotuksen mukaan syyttäjä voisi tutkintaa johtavan poliisin esityksestä määrätä, ettei esitutkintaa toimitettaisi kaikkien rikosten osalta, kun henkilön epäillään syyllistyneen useampaan rikokseen ja hän on tunnustamalla edistänyt rikosten selvittämistä. Syyttäjä voisi samalla sitoutua vaatimaan rangaistusta lievemmän rangaistusasteikon mukaisesti. Tunnustuksen perusteella syyttäjä voisi myös tehdä rikoksesta epäillyn kanssa tuomioesityksen, joka käsiteltäisiin tuomioistuimessa kevennetyssä menettelyssä, ns. tunnustamisoikeudenkäynnissä, ja jonka perusteella rangaistus tuomittaisiin lievennetyltä rangaistusasteikolta. Syyteneuvottelun käyttämistä harkitessaan syyttäjän olisi otettava huomioon asian laatu, menettelystä mahdollisesti aiheutuvat kustannukset, siihen kuluva aika ja muut olosuhteet. Lisätietoja antaa lainsäädäntöneuvos Jaakko Rautio, p. 09 160 67708, oikeusministeriö.Mietintö
Ruotsin kielen opetuksen kehittämisryhmä luovutti 7.5.2012 muistionsa opetusministeri Jukka Gustafssonille. Työryhmän mukaan koulutuksen jatkumo varhaiskasvatuksesta aikuiskoulutukseen ei nykyisillä resursseilla ja käytänteillä toteudu ruotsin kielessä. Nykytilanne alemmilla asteilla on johtanut siihen, että korkeakoulut joutuvat paikkaamaan puutteita ruotsin taidossa, mikä vähentää korkeakoulujen resursseja kehittää opiskelijoiden osaamista työelämän tarpeita varten. Työryhmä ehdottaa, että opetus- ja kulttuuriministeriö arvioi mahdollisuudet ruotsin opetuksen varhentamiseen osana kansallisen kielivarannon monipuolistamista. Lisäksi työryhmä ehdottaa, että oppilaille tarjottaisiin mahdollisuutta suorittaa B1-ruotsin oppimäärää laajemmat opinnot perusopetuksen aikana. Työryhmän mukaan mahdollisuutta valita ruotsin kieli jo 4. tai 5. luokalla voitaisiin turvata esimerkiksi suuntaamalla vapaaehtoisen A2-kielen opetukseen kohdennettua valtion erityisavustusta. Raportti on osoitteessa http://www.minedu.fi/export/sites/default/OPM/Julkaisut/2012/liitteet/tr09.pdf?lang=fi. Lisätietoja antavat ylijohtaja Anita Lehikoinen, p. 0295 330 182 ja ylitarkastaja Johanna Moisio, p. 0295 330 216, opetus- ja kulttuuriministeriö.
Filosofian kandidaatti Markus Leikola luovutti 10.5.2012 ehdotuksensa yksityisen kopioinnin hyvitysmaksujärjestelmän uudistamiseksi kulttuuri- ja urheiluministeri Paavo Arhinmäelle. Uudistuksen tavoitteena on hallitusohjelman mukaisesti turvata luovan alan taloudellisia edellytyksiä nopean teknologisen kehityksen olosuhteissa. Leikola ehdottaa kolmipistemallia, jossa kerättävän hyvitysmaksun pohjaa laajennetaan ja yksittäiseen laitteeseen kohdistuvaa maksutasoa lasketaan huomattavasti. Ehdotettu hyvitysmaksu olisi 0,5-1 prosenttia laitteiden ja palvelujen hinnasta. Samalla tekijöille suuntautuvan hyvityksen euromääräinen summa kuitenkin palautuisi viime vuosien keskiarvon tasolle. Raportti on osoitteessa http://www.okm.fi/export/sites/default/OPM/Julkaisut/2012/liitteet/OKMtr11.pdf?lang=fi. Lisätietoja antavat valtiosihteeri Jarmo Lindén, p. 0295 330 194, johtaja Jukka Liedes, p. 0295 330 192 ja hallitusneuvos Jorma Waldén, p. 0295 330 338, opetus- ja kulttuuriministeriö.
Merenkurkun laivaliikenteen turvaamista selvittänyt työryhmä luovutti 10.5.2012 väliraporttinsa liikenneministeri Merja Kyllöselle. Väliraportti sisältää toimenpide-ehdotukset, jotka ovat välttämättömiä toteuttaa tänä vuonna, jotta laivaliikenne jatkuisi myös tulevina vuosina. Työryhmä ehdottaa muun muassa, että Vaasan ja Uumajan välisen matkustajaliikenteen tukea jatkettaisiin ensi vaiheessa kaksi vuotta. Työryhmän ehdotuksen mukaan tukea pitäisi kasvattaa uusien rahoittajien avulla. Lisäksi tuen saamisen ehtona pitäisi olla kohtuulliset lippujen hinnat ja tuen pitäisi kannustaa matkustajamäärien kasvattamiseen. Valtiontuki säilyisi ennallaan. Raportti on osoitteessa www.lvm.fi/web/fi/julkaisu/-/view/4109507. Lisätietoja antaa yli-insinööri Jari Gröhn, p. 0295 342 501, liikenne- ja viestintäministeriö.
Linja-autoliikenteen kehittämistä selvittänyt työryhmä luovutti 10.5.2012 ehdotuksensa liikenne- ja viestintäministeriölle. Työryhmän mukaan joukkoliikenne voidaan järjestää joko markkinaehtoisesti tai EU:n palvelusopimusasetuksen mukaisin mallein julkisen tuen avulla. Työryhmä on selvittänyt erilaisia malleja linja-autoliikenteen järjestämiseen joukkoliikennelain siirtymäajan jälkeen. Työryhmä esittää, että EU:n palvelusopimusasetuksen (PSA) yleisen säännön käyttöönottoa ei ryhdytä valmistelemaan eikä lisäselvityksiä asiasta tehdä. EU-lainsäädännössä niin sanotulla yleisellä säännöllä voidaan poikkeustapauksissa säädellä markkinaehtoista liikennettä. Työryhmän esityksen mukaan jatkoselvityksiä tarvitaan lippu- ja maksujärjestelmistä. Uuden yhteiskäyttöisen lippu- ja maksujärjestelmän kehittämisperiaatteiden tulee perustua suurimpien käyttäjäryhmien tarpeisiin. Raportti on osoitteessa http://www.lvm.fi/c/document_library/get_file?folderId=1985456&name=DLFE-15777.pdf&title=Selvitys%20linja-autoliikenteen%20järjestämisestä%20Julkaisuja%2012-2012. Lisätietoja antaa Liikennemarkkinat-yksikön päällikkö Tero Jokilehto, p. 0295 342 568, liikenne- ja viestintäministeriö.